Առլինդ Այեթի

**Առլինդ Աֆրիմ Այեթի** (, ), ալբանացի պրոֆեսիոնալ ֆուտբոլիստ, որը խաղում է որպես կենտրոնական պաշտպան Թուրքիայի առաջնության «Բոդրում» ակումբում։ Նա ծնվել է Շվեյցարիայում, սակայն միջազգային մակարդակով ներկայացնում է Ալբանիան։

## Վաղ կյանք
Այեթին ծնվել է Շվեյցարիայի Բազել քաղաքում, ալբանական ծագումով ծնողների ընտանիքում, որոնք եղել են Կոսովոյի Պոդուևո քաղաքից (այն ժամանակ՝ Հարավսլավիա) և 1990-ական թվականներին, ինչպես շատ կոսովցիներ, ներգաղթել են Շվեյցարիա։ Առլինդը Աֆրիմ և Սիլբիյե Այեթիների առաջին երեխան է։ Նա երկվորյակներ Ալբիանի և Ադոնիսի ավագ եղբայրն է, որոնցից Ալբիանը խաղում է «Բազել» ակումբում և Շվեյցարիայի մինչև 21 տարեկանների հավաքականում, իսկ Ադոնիսը՝ «Ռափերսվիլ-Յոնա» ակումբում։ 2015 թվականի հուլիսին ամբողջ ընտանիքը դարձել է Ալբանիայի քաղաքացի։ Նրա հայրը՝ Աֆրիմը, նույնպես ֆուտբոլիստ էր և հանդես էր գալիս որպես դարպասապահ։

## Ակումբային կարիերա
### Վաղ տարիներ
Այեթիի հայրը՝ Աֆրիմը, ոգեշնչման աղբյուր է եղել Առլինդի համար, որպեսզի վերջինս սկսեր ֆուտբոլ խաղալ։ 8 տարեկանում Առլինդը ամեն օր ֆուտբոլ էր խաղում իր հոր հետ, իսկ 10 տարեկանում սկսել է ֆուտբոլ խաղալ «Կոնկորդիա Բազել» երիտասարդական ակումբում։ 2004 թվականին նա դարձել է «Բազել» ակումբի խաղացող՝ ներկայացնելով մինչև 16, մինչև 18 և մինչև 21 տարեկանների թիմերը։ Մինչև 21 տարեկանների թիմի կազմում նա խաղացել է 2010-2011 մրցաշրջանից մինչև 2014-2015 մրցաշրջանը «1. Լիգա Պրոմոշընում»՝ ընդհանուր մասնակցելով 67 հանդիպման և խփելով 4 գոլ։

### Բազել
2011 թվականի հունվարի 2-ին Այեթին ստորագրել է իր առաջին պրոֆեսիոնալ պայմանագիրը «Բազելի» հետ (երկուսուկես տարով) և 2011-2012 մրցաշրջանից առաջ հրավիրվել է առաջին թիմ։ Նա իրավունք ուներ խաղալու «Բազելի» մինչև 19 տարեկանների նորաստեղծ թիմում 2011-2012 NextGen շարքում։ Թիմում առաջին խաղն անցկացրել է «Տոտենհեմ Հոտսպուրի» դեմ՝ 2011 թվականի օգոստոսի 17-ին։

Իր նորոմուտն առաջնությունում Այեթին նշել է որպես փոխարինող 2011 թվականի օգոստոսի 28-ին «Թունի» դեմ տնային խաղում, որն ավարտվել է 2-1 հաշվով։ 2011-2012 մրցաշրջանում նա «Բազելի» հետ հաղթել է ինչպես առաջնությունում, այնպես էլ Շվեյցարիայի գավաթի խաղարկությունում։ Թեպետ հիմնական թիմի կազմում նա առաջնությունում միայն մեկ խաղի էր մասնակցել և երկու անգամ հանդես էր եկել Շվեյցարիայի գավաթի խաղերում, նա պարբերաբար խաղում էր մինչև 21 տարեկանների թիմում։

Շվեյցարիայի Սուպերլիգայի 2012-2013 մրցաշրջանի ավարտին Այեթին «Բազելի» հետ երկրորդ անգամ է նվաճել չեմպիոնական տիտղոսը և դարձել Շվեյցարիայի գավաթի հաղթող։ ՈՒԵՖԱ Եվրոպայի Լիգայի 2012-2013 մրցաշրջանում «Բազելը» դուրս է եկել կիսաեզրափակիչ, որտեղ մրցել է ՈՒԵՖԱ-ի Չեմպիոնների լիգայի գործող չեմպիոն «Չելսիի» հետ, բայց դուրս է մնացել՝ զիջելով ընդհանուր 2-5 հաշվով։

2013-2014 մրցաշրջանի սկզբում՝ 2013 թվականի հոկտեմբերի 5-ին, Այեթին խփել է իր առաջին գոլը առաջնությունում «Լոզան-Սպորի» դեմ արտագնա խաղում, որն ավարտվել է 2-1 հաշվով հօգուտ «Բազելի»։ 

Սուպերլիգայի 2013-2014 թվականների մրցաշրջանի ավարտին Այեթին «Բազելի» կազմում նվաճել է չեմպիոնի երրորդ տիտղոսը։ Թիմը հասել է նաև 2013-2014 մրցաշրջանի Շվեյցարիայի գավաթի եզրափակիչ, սակայն լրացուցիչ ժամանակում պարտվել է «Ցյուրիխին» 0-2 հաշվով։ Չեմպիոնների լիգայի 2013-2014 թվականների մրցաշրջանում «Բազելը» խմբային փուլում երրորդ տեղը զբաղեցնելով՝ անցել է Եվրոպայի լիգայի փլեյ-օֆֆ, որտեղ հասել է մինչև քառորդ եզրափակիչ։

2014-2015 մրցաշրջանը շատ հաջող է եղել «Բազելի» համար։ Թիմը վեցերորդ անգամ անընդմեջ նվաճել է առաջնության հաղթողի կոչումը, իսկ Շվեյցարիայի գավաթում նրանք հասել են մինչև եզրափակիչ։ Սակայն երրորդ մրցաշրջանն անընդմեջ նրանք մնացել են երկրորդ տեղում՝ եզրափակիչում 0-3 հաշվով պարտվելով «Սիոնին»։ «Բազելը» Չեմպիոնների լիգային մասնակցել է խմբային փուլից և հասել է փլեյ-օֆ, քանի որ 2014 թվականի դեկտեմբերի 9-ին «Էնֆիլդում» 1-1 հաշվով ոչ-ոքի է խաղացել «Լիվերպուլի» հետ։ Սակայն այնուհետև «Բազելը» ⅛ եզրափակիչում պարտվել է «Պորտուին»։ «Բազելն» ընդամենը անցկացրել է 65 հանդիպում (36-ը՝ Շվեյցարիայի առաջնությունում, 6-ը՝ Շվեյցարիայի գավաթում, 8-ը՝ Չեմպիոնների լիգայում և 15 ընկերական խաղ)։ Սակայն մարզիչ Պաուլու Սոուզայի ղեկավարությամբ 2014-2015 մրցաշրջանը հաջողված չէր Այեթիի համար։ Թիմի կազմում նա ընդհանուր առմամբ մասնակցել է 17 խաղի, որից ընդամենը 3-ը՝ առաջնությունում, 2-ը՝ գավաթում և միայն 1-ը՝ Չեմպիոնների լիգայում և 11-ը՝ ընկերական խաղերում։

Այեթին «Բազելի» իր թիմակիցներ Շկելզեն Գաշիի և Տաուլանտ Ջակայի հետ դարձել է Ալբանիայի այն երեք ֆուտբոլիստներից մեկը, որոնք պատմության մեջ առաջին անգամ մասնակցել են ՈՒԵՖԱ-ի Չեմպիոնների լիգայի փլեյ-օֆ փուլին։

### Ֆրոզինոնե
2015 թվականի նոյեմբերի 24-ին, վեց ամիս ազատ գործակալ լինելուց հետո, «Բազելում» պայմանագրի ավարտից հետո, Այեթին մինչև մրցաշրջանի ավարտը պայմանագիր է ստորագրել Սերիա A-ի նորեկ «Ֆրոզինոնեի» հետ։ Նրան տրվել է թափուր 93 համարը, որը նա ընտրել է ծննդյան տարեթվի պատճառով։ Երկու օր անց Այեթին ներկայացվել է լրատվամիջոցներին, որտեղ նա ասել է, որ Սերիա A-ում խաղալը «երազանք է» և շնորհակալություն հայտնել ակումբին՝ իրեն այս հնարավորությունն ընձեռելու համար։

Նոր ակումբի կազմում Այեթին առաջին անգամ հայտավորվել է 2015 թվականի դեկտեմբերի 6-ին՝ «Մատուսա» մարզադաշտում «Կիևոյի» դեմ խաղին, որտեղ, սակայն, փոխարինման դուրս չի եկել։ Նորամուտը նշել է 2016 թվականի հունվարի 6-ին «Սասուոլոյի» դեմ խաղում (2-2), որտեղ նա նախ դարձել է ինքնագոլի, այնուհետև՝ գոլի հեղինակ։

Մրցաշրջանի արդյունքներով «Ֆրոզինոնեն» վերադարձել է Սերիա B։

### Տորինո
2016 թվականի հուլիսի 7-ին Այեթին անվճար՝ ազատ խաղացողի կարգավիճակով, տեղափոխվել է իտալական «Տորինո»։ Նա ստորագրել է երեք տարվա պայմանագիր՝ ևս երկու տարով երկարաձգելու հնարավորությամբ։ Ըստ հաղորդագրությունների՝ նրա աշխատավարձը մեկ մրցաշրջանի համար 500․000 եվրո էր։ Նորամուտը նոր թիմի կազմում կայացել է 2017 թվականի փետրվարի 5-ին «Էմպոլիի» դեմ խաղում, որն ավարտվել է 1-1 հաշվով։ Մեկ շաբաթ անց նա խփել է իր առաջին գոլը «Պեսկարայի» դեմ խաղի 9-րդ րոպեին՝ հաշիվը դարձնելով 2-0, իսկ ավելի ուշ դարձել է ինքնագոլի հեղինակ, սակայն «Տորինոն» հաղթել է 5-3 հաշվով։

#### Վարձավճարով «Կրոտոնեում»
2017 թվականի օգոստոսի 1-ին Այեթին մինչև 2017-2018 մրցաշրջանի ավարտը, գնելու հնարավորությամբ, վարձավճարով տրվել է Սերիա A-ի մեկ այլ թիմի՝ «Կրոտոնեին»։ 2017 թվականի դեկտեմբերի 17-ին «Կիևոյի» դեմ խաղում Այեթին հարված է կատարել դարպասին, որը Անտե Բուդիմիրը շեղել է դատարկ դարպասը, ինչը բավականացրել է «Կրոտոնեին» 1–0 հաշվով հաղթանակ տանելու համար։

### Գրասհոպեր
2018 թվականի սեպտեմբերի 13-ին Այեթին պաշտոնապես դարձել է շվեյցարական «Գրասհոպերի» խաղացող՝ ստորագրելով նախնական մեկ տարվա պայմանագիր՝ ևս երկու տարով երկարաձգելու հնարավորությամբ և այդպիսով երեք տարի անց վերադառնալով Շվեյցարիա։

### Վայլե
2020 թվականի փետրվարի 18-ին Դանիայի 1-ին դիվիզիոնի «Վայլե» ակումբը հաստատել է, որ պայմանագիր է կնքել Այեթիի հետ։ Ակումբը չի հայտնել, թե քանի տարով է ստորագրվել պայմանագիրը։

### Պադովա
2021 թվականի նոյեմբերի 16-ին Այեթին մեկ մրցաշրջանով պայմանագիր է կնքել Սերիա C-ում հանդես եկեղ «Պադովա» ակումբի հետ՝ ևս մեկ տարով երկարաձգելու հնարավորությամբ։

### Պորդենոնե
2022 թվականի հուլիսի 12-ին Այեթին միացել է «Պորդենոնեին»՝ կնքելով երկու տարվա պայմանագիր։

## Միջազգային կարիերա
### Շվեյցարիա
Այեթին նորամուտը Շվեյցարիայի մինչև 17 տարեկանների հավաքականում նշել է 2010 թվականի մարտի 4-ին Շվեդիայի հասակակիցների դեմ խաղում։ Առաջին խաղը Շվեյցարիայի մինչև 18 տարեկանների հավաքականում անցկացրել է 2010 թվականի սեպտեմբերի 15-ին Բելգիայի մինչև 18 տարեկանների հավաքականի դեմ խաղում, որն ավարտվել է 2-2 հաշվով։ 2011 թվականի ՈՒԵՖԱ-ի Եվրոպայի մինչև 19 տարեկանների ֆուտբոլի առաջնության որակավորման փուլի ընթացքում Այեթին իր առաջին խաղն է անցկացրել Շվեյցարիայի մինչև 19 տարեկանների հավաքականում՝ որպես փոխարինող խաղացող 2-րդ խմբի Անգլիայի դեմ խաղում 2011 թվականի հունիսի 2-ին։

2013 թվականի փետրվարի 6-ին Այեթին իր նորամուտն է նշել Շվեյցարիայի մինչև 21 տարեկանների հավաքականում Վիլյառեալ քաղաքի «Էլ Մադրիգալ» մարզադաշտում (Իսպանիա): Նա մասնակցել է ամբողջ հանդիպմանը։ Խաղն ավարտվել է 1-0 հաշվով հօգուտ մրցակցի՝ Սլովակիայի մինչև 21 տարեկանների հավաքականի: Շվեյցարիայի երիտասարդական հավաքականներում վերջին խաղը Այեթին անցկացրել է 2014 թվականի սեպտեմբերի 24-ին: Դա Ուկրաինայի մինչև 21 տարեկանների հավաքականի դեմ խաղն էր, որում նրա թիմը պարտվել է 0-2 հաշվով։ Դա 2015 թվականի ՈՒԵՖԱ-ի Եվրոպայի մինչև 21 տարեկանների առաջնության որակավորման փուլի խաղ էր:

### Ալբանիա
Սերբիայի և Ալբանիայի միջև 2014 թվականի հոկտեմբերի 14-ին տեղի ունեցած ընդհատված խաղը, որտեղ ալբանացի ֆուտբոլիստները քաջություն ցուցաբերեցին՝ պաշտպանելով իրենց ազգային խորհրդանիշը մշտական քաղաքական թշնամի սերբերի դեմ նրանց հայրենիքում, ոգեշնչել էր ալբանական ծագում ունեցող շատ ֆուտբոլիստների, որոնք արտահայտել էին իրենց ցանկությունը՝ խաղալու Ալբանիայի ազգային հավաքականի կազմում։ Այեթին առաջինն էր, ով արեց դա՝ նշելով, որ ցանկանում է խաղալ Ալբանիայի ազգային հավաքականում:

Ալբանիայի հավաքականում իր նորամուտը Այեթին նշել է 2014 թվականի նոյեմբերի 14-ին Եվրո-2016-ի ընտրական մրցաշարի I խմբի Ֆրանսիայի դեմ խաղում, որը, սակայն, կրում էր ընկերական խաղի բնույթ, քանի որ Եվրո-2016-ը հյուրընկալող ֆրանսիացիներն ազատված էին ընտրական մրցաշարից և խմբի թիմերի հետ անցկացնում էին ընկերական խաղեր։ Այեթին փոխարինման է դուրս եկել 69-րդ րոպեին՝ Ամիր Աբրաշիի փոխարեն: 2015 թվականի մարտի 5-ին Այեթին «Բազելի» իր թիմակից պաշտպան Նասեր Ալիյիի հետ ստացել է Ալբանիայի քաղաքացիություն՝ այդ երկրի ազգային հավաքականի կազմում պաշտոնական որակավորման խաղերին մասնակցելու իրավունք ստանալու համար։

#### Եվրո 2016
2016 թվականի մայիսի 21-ին Այեթին ընդգրկվել է ՈՒԵՖԱ Եվրո-2016-ին նախապատրաստվող Ալբանիայի հավաքականի 27-հոգանոց նախնական ցուցակում, իսկ մայիսի 31-ին՝ 23-հոգանոց վերջնական ցանկում, որտեղ նրան տրվել է 18 համարը:

2016 թվականի մայիսի 28-ին նա խփել է իր առաջին գոլը հավաքականի կազմում Եվրո-2016-ի նախապատրաստական խաղում Կատարի դեմ խաղում, որն ավարտվել է 3-1 հաշվով հաղթանակով:

Այեթին չօգտագործված փոխարինող է եղել ՈՒԵՖԱ Եվրոյի Ալբանիայի առաջին՝ Շվեյցարիայի դեմ  խաղում, որն ավարտվել է 0-1 հաշվով պարտությամբ: Հյուրընկալող երկիր Ֆրանսիայի հավաքականի դեմ երկրորդ խաղում, Լորիկ Ցանայի հեռացման պատճառով, Այեթին խաղը սկսել է մեկնարկային կազմում և ցուցադրել ուժեղ խաղ, սակայն ստիպված է եղել փոխարինվել 85-րդ րոպեին վնասվածքի պատճառով. նրա հեռացումը թուլացրել է թիմը, որը խաղի վերջին հատվածում ընդունել է երկու գոլ: Հունիսի 19-ին Ռումինիայի հավաքականի դեմ երրորդ և վերջին խաղում Այեթին ցուցադրել է լավագույն ֆուտբոլիստի խաղ՝ օգնելով թիմին պահպանել 1-0 հաղթական հաշիվը, որը տալիս էր ⅛ եզրափակիչ փուլի հույս։ Մրցաշարի ընթացքում խաղադաշտում Այեթիի ներկայությամբ Ալբանիան ոչ մի գոլ բաց չի թողել՝ նրան դարձնելով ալբանացի շատ երկրպագուների սիրելին։ Երեք միավորով և գոլերի -2 տարբերությամբ Ալբանիան խմբում զբաղեցրել է 3-րդ հորիզոնականը, և դասակարգվել վերջինը 3-րդ տեղ զբաղեցրած թիմերի մեջ, ինչը ի վերջո հանգեցրել է մրցաշարից նրանց դուրս մնալուն:

#### ՖԻՖԱ-ի 2018 թվականի աշխարհի առաջնության որակավորման փուլ
Վնասվածքի պատճառով Այեթին չի կարողացել միանալ Ալբանիայի ազգային հավաքականին 2018 թվականի Ֆուտբոլի աշխարհի առաջնության որակավորման առաջին երեք խաղերում 2016 թվականի սեպտեմբերին և հոկտեմբերին։ Նա հրավիրվել է Իսրայելի դեմ չորրորդ խաղին, որը կայացել է 2016 թվականի նոյեմբերի 12-ին, սակայն չի կարողացել ժամանակին վերականգնվել այս խաղին մասնակցելու համար: Լիարժեք վերականգնումից հետո նա առաջին անգամ հրավիրվել է Իտալիայի դեմ մարտի 24-ին կայացած 2018 թվականի ՖԻՖԱ-ի աշխարհի առաջնության որակավորման խաղին և Բոսնիա և Հերցեգովինայի դեմ 2017 թվականի մարտի 28-ին կայացած ընկերական խաղին։

##### Եվրո 2024
Առլինդ Այեթին ընդգրկվել է Գերմանիայում կայացած Եվրոպայի 2024 թվականի առաջնության եզրափակիչ փուլին հայտավորված 26 ֆուտբոլիստների շարքում։ Նա մասնակցել է խմբային մրցաշարի բոլոր երեք խաղերին՝ խաղադաշտում անցկացնելով 270 րոպե։ Ալբանիայի հավաքականը զիջել է Իսպանիայի և Իտալիայի հավաքականներին, ոչ-ոքի է խաղացել Խորվաթիայի հետ և դուրս մնացել հետագա պայքարից՝ խնբում զբաղեցնելով վերջին տեղը։

## Անձնական կյանք
2015 թվականի հունիսին Այեթին ամուսնացել է Պրանվերա Կրասնիկիի հետ։ 

Թեև ծնվել և մեծացել են Շվեյցարիայում, Այեթի բոլոր եղբայրները տիրապետում են ալբաներենին և իրենց անձնական կյանքում հիմնականում շփվում են ալբաներենով։

## Կարիերայի վիճակագրություն
### Ակումբային

### Միջազգային

## Պարգևներ
**Բազել**

* Շվեյցարիայի Սուպերլիգա՝ 2011–2012, 2012–2013, 2013–2014, 2014–2015
* Շվեյցարիայի գավաթ՝ 2011–2012, փոխչեմպիոն՝ 2012–2013, 2013–2014, 2014–2015
* Uhren Cup՝ 2013

**Վայլե**

* Դանիայի 1-ին դիվիզիոն՝ 2019–2020

**Պադովա**

* Իտալիայի գավաթ Սերիա C՝ 2021–2022

**Անհատական**

* ՈՒԵՖԱ Եվրո 2016 A խումբ, Ռումինիա - Ալբանիա՝ լավագույն խաղացող

## Ծանոթագրություններ

## Արտաքին հղումներ
* 
* 
* 
* U21 U20 U19 U18 U17 profiles at Swiss FA
* Arlind Ajeti at the Albanian Football Association (in Albanian and English) (archive)

Կատեգորիա:Ալբանիայի հավաքականի ֆուտբոլիստներ
Կատեգորիա:Բազելի ֆուտբոլիստներ
Կատեգորիա:Գրասհոպերի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Կլուժի ֆուտբոլիստներ
Կատեգորիա:Կրոտոնեի ֆուտբոլիստներ
Կատեգորիա:Շվեյցարացի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պադովայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Տորինոյի ֆուտբոլիստներ
Կատեգորիա:Ֆրոզինոնեի ֆուտբոլիստներ